OBH 4749/1998.
Az állampolgári jogok országgyűlési biztosának jelentése
Ügyintéző: Nagy Tiborné

A vizsgálat megindulása:
	A Budapest, XII., Németvölgyi út egy irodaházának klímaberendezése által okozott zaj miatt a környezetben élők nevében fordult a panaszos az országgyűlési biztoshoz.
	Az Alkotmány 18. és 70/D. §-aiba foglalt, az egészséges környezethez való joggal kapcsolatos visszásság gyanúja miatt vizsgálatot indítottam. 
Felkértem a Közép-Dunavölgyi Környezetvédelmi Felügyelőséget vizsgálatra, illetve a zajszint ellenőrző mérésére.

Alkalmazott jogszabályok:
- 1995. évi LIII. tv. a környezet védelmének általános szabályairól
- 12/1983. (V.12.) MT rendelet a zaj- és rezgésvédelemről
- 4/1984. (I.23.) EüM rendelet a zaj- és rezgésterhelési határértékek megállapításáról

A vizsgálat megállapításai:
	A Felügyelőség által megküldött iratokból, mérési jegyzőkönyvekből kitűnően az irodaház eredetileg felszerelt klímaberendezései valóban túllépték az előírt zajkibocsátási határértékeket.
	1998. elején az üzemeltető a szükséges változtatásokat végrehajtotta. Az 1998. június 16-án nappal és éjjel végzett ellenőrző mérések szerint a zajkibocsátás a mért pontokon és időben sehol nem lépte túl a határértékeket, az előírtaknak megfelelt.
	Tekintve, hogy saját vizsgálatom lezárása időben elhúzódott, 2000. július 12-én levélben megkerestem a panaszost, hogy a helyzet változott-e, szükségét érzi-e a további, illetve újabb intézkedésemnek.
	A panaszos felhívásomra nem válaszolt. Mivel a Környezetvédelmi Felügyelőség Mérőállomásának mérési jegyzőkönyve szerint a klímaberendezés most már megfelel az előírásoknak, és a panaszos további intézkedésem igényét nem jelezte, vizsgálatomat lezártam. A panasz megoldódott, ezért ajánlást nem teszek.

Budapest, 2000. szeptember 18.

Gönczöl Katalin